**Вариант 3 – „Счетоводство етап 1 – затворени въпроси” –**

**12.05.2018 г.**

**Въпрос 1**

Посочете кое от следните изисквания е изцяло вярно при изготвянето на „Начален баланс при ликвидация” съгласно СС 13 - Отчитане при ликвидация и несъстоятелност:

А) наличните активи и пасиви към датата на съдебното решение за обявяване в ликвидация се преоценяват по справедлива стойност;

Б) преустановява се начисляването на амортизация във всички случаи;

В) финансовият резултат до ликвидацията и всички останали видове резерви се обединяват и се отчитат като други резерви;

Г) разчетите в чуждестранна валута не се преизчисляват.

**В - 5 т.** (СС 13, т. 3.5, 3.3, 4.2)

**Въпрос 2**

Предприятие А, прилагащо НСС, заменя свой дълготраен актив - машина с балансова стойност в размер на 500 лв. и справедлива стойност 550 лв. за друга подобна машина, която има сходна употреба. Справедливата стойност на получената машина е 560 лв. Всички стойности са определени към датата на размяната. Цената на придобиване на получената машина е:

А) 500 лв.

Б) 550 лв.

В) 560 лв.

Г) различна в зависимост от преценката на дружеството дали сделката по замяната има търговско съдържание или не.

**А – 5 т.** (СС 16, т. 5.2)

**Въпрос 3**

Предприятие има просрочено задължение за осигуровки, декларирани с декларация образец 6, за които е получило уведомление за образувано изпълнително производство. Вследствие на това предприятието е внесло сумите с платежно нареждане и е получило документ за прекратяване на изпълнителното производство.

Кой от изброените по-долу е първичен счетоводен документ съгласно Закона за счетоводството (посочете вярното):

А) Декларация образец 6.

Б) Уведомление за открито изпълнително производство.

В) Платежното нареждане.

Г) Документът за прекратяване на изпълнителното производство.

**B – 5 т.** (ЗСч, чл. 4, ал. 2)

**Въпрос 4**

На 01.11.2013 г. физическо лице със счетоводно-икономическо образование започва трудовия си стаж в предприятие А на длъжност оперативен счетоводител. За периода от 01.01.2016 г. до 31.10.2017 г. лицето е в отпуск за отглеждане на малко дете. Каква образователна степен трябва да притежава лицето, за да може да бъде съставител на годишния финансов отчет на предприятие А за 2017 г.:

А) висше образование – степен магистър

Б) висше образование - степен бакалавър

В) висше образование – степен професионален бакалавър

Г) средно образование със свидетелство за професионална квалификация

**А - 5 т.** (ЗСч, чл. 18 и § 1, т. 3 от ДР)

**Въпрос 5**

Съгласно Националните счетоводни стандарти /НСС/ предприятията разработват и утвърждават амортизационен план за всеки амортизируем актив или за групи еднородни по вид и еднакви по стойност амортизируеми активи. Кои от изброените реквизити, включени в амортизационния план, следва да се оповестят от предприятията в годишните финансови отчети съгласно НСС:

А) полезен срок на използване;

Б) амортизационна норма;

В) метод на амортизация;

Г) година на промяна на полезния срок на използване.

**В – 5 т.**  (СС 4, т. 9)

**Въпрос 6**

.

Компания Х е строителна фирма, която е подписала договор с фиксирана цена за изграждането в рамките на 3 години на модерна офис сграда. Извършени са следните разходи по този договор по време на първата година:

- Разходи за материали 4,5 млн. лв.

- Разходи за заплати на строителните работници 2 млн. лв.

- Административни разходи, които съгласно подписания договор подлежат на плащане от страна на клиента, 2 млн. лв.

- Разходи за амортизация на строителна техника, използвана на обекта, 0,5 млн. лв.

Предвидените разходи по договора са 18 млн. лв.

Какъв е процентът на завършеност в края на първата година:

А) 50%

Б) 27%

В) 25%

Г) 39%

**А – 5 т.** (СС 11, т. 5.1, 5.2 и 6.8)

**Въпрос 7**

При плащане на публични и частни държавни и общински задължения,

възникнали на основание и по реда на закон, се приема, че стопанската операция е документално обоснована:

А) при наличие на първичен счетоводен документ;

Б) при наличие на първичен счетоводен документ и платежен документ за извършено плащане;

В) при наличие на платежен документ за извършено плащане;

Г) въз основа на регулаторното изискване.

**В - 5 т.** (ЗСч, чл.5, ал. 7)

**Въпрос 8**

Предприятие „АБВ“ АД изготвя своите финансови отчети според изискванията на НСС. Основната дейност на предприятието е отдаване под наем на офиси и жилищни сгради. На 01.06.2018 г. предприятието прави апорт на собствен имот с балансова стойност 1300 хил. лв. към същата дата в капитала на друго дружество – „Х АД“. Срещу апортирания имот предприятие „АБВ“ АД получава 25% от обикновените акции на „Х“ АД. Според оценката на вещите лица (приемете, че тази оценка е равна на справедливата стойност) към Агенция по вписванията имотът е оценен на 2000 хил. лв. за целите на апорта. „АБВ“ АД ще изготвя консолидиран и индивидуален финансов отчет, като ще отчита инвестицията си в „Х“ АД по метода на цената на придобиване в индивидуалния си финансов отчет.

Как трябва да се отрази това в индивидуалния финансови отчет на „АБВ АД за 2018 г.:

А) Инвестицията в „Х“ АД се признава първоначално по справедлива стойност, а разликата с балансовата стойност се отчита като печалба за 2018 г.

Б) Инвестицията в „Х“ се оценява по метода на собствения капитал, така че не може да се използва нито справедлива стойност, нито цена на придобиване.

В) Тъй като това е неуреден въпрос, предприятието може да избере да приложи МСС. Предприятието има право да приложи преценка и да избере счетоводна политика – да признае първоначално инвестицията си в „Х“, като използва справедлива стойност или балансова стойност.

Г) Инвестицията в „Х“ АД се признава първоначално по справедлива стойност, а разликата с балансовата стойност се признава като преоценъчен резерв.

**А - 5 т.** (СС 28, т. 5.2 и СС 16, т. 11.2, буква „г“)

**Въпрос 9**

Според СС 2 - Отчитане на стоково-материални запаси, когато отчетната стойност на стоково-материалните запаси е по-ниска от нетната реализируема стойност (посочете вярното):

А) тя се увеличава до размера на нетната реализируема стойност, като разликата се отчита като други текущи приходи;

Б) тя се увеличава до размера на нетната реализируема стойност, като разликата се отчита като други резерви;

В) тя се увеличава до размера на нетната реализируема стойност, като разликата се отчита като приход за бъдещи периоди;

Г) не се предприема нищо.

**Г - 5 т.** (СС 2, т. 11.2)

**Въпрос 10**

На 01.01.2016 г. предприятие „А” закупува машина в условията на разсрочено плащане за 2 години, като дължи по 60 000 лв. в края на всяка година. Ефективният лихвен процент е в размер на 8% годишно. Срокът на годност на машината е оценен на 10 години. Съгласно СС 16 - Дълготрайни материални активи, каква е цената на придобиване на машината:

А) цената на придобиване е в размер на 120 000 лв.;

Б) цената на придобиване е в размер на 104 132 лв.;

В) цената на придобиване е в размер на 106 996 лв.;

Г) цената на придобиване е в размер на 96 296 лв.

**В - 10 т.** (СС 16, т. 4.2)

**Въпрос 11**

През м. май 2017 г. фирма „Арда“, прилагаща НСС, е принудена да ограничи значително производството си поради възникнала авария във водопроводната мрежа на съседната по месторазположение фирма „Ясен“. Загубите от ограничението на производството за фирма „Арда“ са изчислени в размер на 65 000 лв. и за тази стойност е заведен съдебен иск срещу фирма „Ясен“ за пропуснати ползи. Към датата на финансовия отчет – 31.12.2017 г., на база становища на адвокатите и проведени разговори с представители на фирма „Ясен“ е вероятно покриването на пропуснати ползи за фирма „Арда“ в размер на 45 000 лв.

Кое от следните твърдение е вярно за фирма „Арда“ съгласно изискванията на СС 37 -Провизии, условни задължения и условни активи:

А) Признава се актив във финансовия отчет в размер на 45 000 лв.

Б) Признава се актив във финансовия отчет в размер на 65 000 лв.

В) Оповестява се условен актив в приложението към финансовия отчет с очакван финансов ефект в размер на 65 000 лв.

Г) Оповестява се условен актив в приложението към финансовия отчет с очакван финансов ефект в размер на 45 000 лв.

**Г – 10 т.** (СС 37, т. 8.4 и 11.4)

**Въпрос 12**

Дружество, прилагащо НСС като база за изготвяне на финансовите си отчети, получава финансиране по европейска програма за закупуване на машина с цена на придобиване 120 хил. лв. Финансирането е в размер на 70% от цената на придобиване.

Определете амортизируемата стойност на машината:

А) 204 хил. лв.

Б) 120 хил. лв.

В) 84 хил. лв.

Г) 36 хил. лв.

**Б - 10 т.** (СС 16, т. 4; СС 4, т. 2; СС 20, т. 3.2 и т. 3.5)

**Въпрос 13**

Предприятие „Мушмул“ ЕАД е предприятие майка на средна група според Закона за счетоводството. Предприятието изготвя финансовите си отчети в съответствие с МСФО. В групата няма предприятие от обществен интерес. „Мушмул“ ЕАД е 100% собственост на „Марион“ АД – унгарско юридическо лице, което изготвя консолидиран финансов отчет, който е на разположение за публично ползване и който отговаря на изискванията на МСФО. Има ли задължение за предприятието да изготви консолидиран финансов отчет за 2017 г. според Закона за счетоводството и МСФО 10 Консолидирани финансови отчети:

А) няма, ако в друга част от групата (например в Унгария) няма предприятие от обществен интерес

Б) задължително се изготвя консолидиран финансов отчет, тъй като според ЗСч годишните и консолидираните финансови отчети на акционерните дружества подлежат на задължителен независим финансов одит

В) може да не изготви консолидиран финансов отчет, ако за предприятието са изпълнени всички изисквания на МСФО 10 Консолидирани финансови отчети за освобождаване от изготвяне на консолидиран финансов отчет

Г) може да не изготви консолидиран финансов отчет, ако предприятието не е инвестиционно дружество или финансово холдингово дружество

**В - 10 т.** (ЗСч, чл. 31, ал. 1, т. 2; МСФО 10, пар. 4, буква „а“)

**Въпрос 14**

Признат е нематериален актив от развойна дейност, въведен в експлоатация на 01.01.2017 г., като за него са извършени разходи на изследователска фаза – 2200 лв. през 2015 г. и разходи на развойна фаза – 3300 лв. през 2016 г. Критериите на СС 38 - Нематериални активи, за признаване на актив от развойната фаза са изпълнени изцяло и в стойността на актива са признати всичките разходи, извършени на развойната фаза. За 2017 г. предприятието е начислило амортизация съгласно СС 38 на този актив по линейния метод за максимално допустимия срок (посочете вярното):

А) 330 лв.

Б) 825 лв.

В) 660 лв.

Г) 0 лв.

**В – 10 т.** (СС 38, т. 3.3, букви „а“ и „б“, т. 3.7)

**Въпрос 15**

Физическо лице е регистрирано като земеделски стопанин и получава доходи от селскостопанска дейност. За целите на данъчното облагане на доходите си, съгласно възможността в ЗДДФЛ, то е избрало облагане по начина, по който се облагат едноличните търговци. За 2015 г. земеделският стопанин е отчел следните показатели:

 балансова стойност на активите към 31.12.2015 г. 800 000 лв.;

 нетни приходи от продажби 1 600 000 лв.;

 нает персонал за целия отчетен период – 2 души.

Посочете верния отговор по отношение на съставните части на годишния му финансов отчет за 2016 г. на база облекченията, които предоставя Законът за счетоводството, при положение за 2016 г. земеделският стопанин има следните показатели:

 балансова стойност на активите към 31.12.2016 г. 750 000 лв.;

 нетни приходи от продажби 180 000 лв.;

 нает персонал за целия отчетен период – 2 души.

А) Земеделският стопанин няма задължение по Закона за счетоводството да съставя финансови отчети.

Б) Годишният финансов отчет може да се състои само от отчет за приходите и разходите, при условие че не подлежи на задължителен независим финансов одит.

В) Годишният финансов отчет може да се състои само от съкратен баланс и съкратен отчет за приходите и разходите по раздели.

Г) Годишният финансов отчет може да се състои от съкратен баланс, съкратен отчет за приходите и разходите по раздели и групи и приложение.

**Б - 10 т.** (ЗСч, чл. 2 и чл. 29, ал. 3)

**Въпрос 16**

Дружество „Модена“, прилагащо НСС, е производител на мъжки костюми. Към 31.12.2016 г. дружеството има залежали костюми от два модела и по решение на ръководството е отчетена загуба от обезценка в размер на 37 000 лв.

|  |  |  |  |  |  |  |
| --- | --- | --- | --- | --- | --- | --- |
| **№** | **Модел костюми** | **Наличен брой към 31.12.2016 г.** | **Отчетна стойност за единица**  **в лв.** | **Нетна реализируема стойност (НРС) за единица към 31.12.2016 г.**  **в лв.** | **Разлика между отчетна ст/ст и НРС в лв.**  **(к.5 - к. 4)** | **Сума на загубата от обезценка**  **в лв.**  **(к.3 × к. 6)** |
| 1 | 2 | 3 | 4 | 5 | 6 | 7 |
| 1 | Модел “А” | 300 | 300 | 250 | (50) | (15 000) |
| 2 | Модел “Б” | 550 | 360 | 320 | (40) | (22 000) |
|  | Общо към 31.12. 2016 г. |  |  |  |  | (37 000) |

Към 31.12.2017 г. за тези два модела костюми е налице следната информация:

|  |  |  |  |
| --- | --- | --- | --- |
| **№** | **Модел костюми** | **Наличен**  **брой** | **НРС за единица в лв.** |
| 1 | 2 | 3 | 4 |
| 1 | Модел “А” | 200 | 200 |
| 2 | Модел “Б” | 250 | 380 |

Към 31.12.2017 г. кое от следните твърдения е вярно съгласно изискванията на СС 2 - Отчитане на стоково-материалните запаси:

А) Отчита се загуба от обезценка в размер на 10 000 лв. за костюмите от модел „А“.

Б) Отчита се загуба от обезценка в размер на 10 000 лв. за модел „А“ и приходи от възстановена загуба от обезценка в размер на 10 000 лв. за модел “Б“.

В) Отчита се загуба от обезценка в размер на 10 000 лв. за модел „А“ и приходи от възстановена загуба от обезценка в размер на 15 000 лв. за модел „Б“.

Г) Не се отчита нито загуба, нито възстановяване на загуба от обезценка.

**Б – 10 т.** (СС 2, т. 11.2 и 11.3)

**Въпрос 17**

На 20.05.2017 г. дружество „Ясен“ продава свое вземане, възникнало по фактура от 10.08.2014 г., с балансовата стойност в размер на 250 000 лв. на дружество „Алфа“ с договор за цесия за 240 000 лв. Съгласно договора за цесия цесионерът (купувачът на вземането) има право на пълен регресен иск от цедента (продавачът на вземането) в случай, че не си събере сумата от длъжника. До 31.12.2017 г. цесионерът дружество „Алфа“ не е събрало сумата от длъжника.

Кое от следните твърдения е вярно за дружество „Ясен“ (цедента) съгласно изискванията на СС 32 – Финансови инструменти:

А) Дружеството цедент отписва вземането и отчита текущ разход (загуба) в размер на разликата между балансовата стойност на вземането и продажната стойност в размер на 10 000 лв. в отчета за приходите и разходите за 2017 г.

Б) Дружество “Ясен“ не отписва вземането в размер на 250 000 лв. и отчита получените от цесионера средства от продажбата в размер на 240 000 лв. като задължение. Към 31.12.2017 г. не извършва преглед за наличие на обстоятелства за обезценка на вземането.

В) Дружество “Ясен“ към датата на продажбата не отписва вземането си в размер на 250 000 лв. и отчита получените от цесионера средства от продажбата в размер на 240 000 лв., като задължение. Към 31.12.2017 г. извършва преглед за наличие на обстоятелства за обезценка на вземането.

Г) Дружеството цедент отписва (намалява) балансовата стойност на вземането с получената от цесионера дружество „Алфа“ сума в размер на 240 000 лв. Не отчита текущ разход за 2017 г.

**В – 10 т.** (СС 32, т. 10.1 и 10.2.; т. 11.1 и 11.2)

**Въпрос 18**

Предприятие преминава от МСС към прилагане на НСС за първи път и прилага СС 42 - Прилагане за първи път на Националните счетоводни стандарти. Датата на преминаване е 01.01.2016 г. Има закупена машина на 01.07.2014 г. за 20 000 лв., за която е била определена амортизируема стойност 18 000 лв., остатъчна стойност 2000 лв. и е бил прилаган линеен метод на амортизация с 10-годишен полезен срок. Към 01.01.2016 г. предприятието счита, че остатъчната стойност на актива следва да бъде 1100 лв., без да има доказателство, че към 01.07.2014 г. същата е била определена грешно и че методът на броя на произведените единици би отразявал по-точно изхабяването на машината. За периода до 01.01.2016 г. са произведени 12 000 единици, а общото очаквано производство е 120 000 единици. Балансовата стойност, с която предприятието представя машината на 01.01.2016 г., е :

А) 17 300 лв.;

Б) 17 165 лв.;

В) 18 110 лв.;

Г) 18 200 лв.

**А – 10 т.** (СС 42, т. 2.6.3 във връзка с МСС 16, пар. 51 и 61; СС 4, т. 7.3; МСС 8, пар. 34 и 35)

**Въпрос 19**

Съгласно МСС 36 *Обезценка на активи* определянето на стойността в употреба освен прогнозиране на бъдещите входящи и изходящи парични потоци, които ще се получат от продължаващата употреба на актива и от освобождаването впоследствие от него, включва и:

А) прилагане на подходящ дисконтов процент към тези бъдещи парични потоци;

Б) използване на най-добрата приблизителна оценка на очакваните повишени икономически ползи;

В) прогнозиране на входящите и изходящите потоци от финансова дейност;

Г) нито едно от изброените.

**А – 5 т.** (МСС 36, пар. 31)

**Въпрос 20**

Съгласно МСФО 12 *Оповестяване на дялови участия в други предприятия* не е задължително да се оповести по отношение на инвестиции в асоциирани предприятия, които са поотделно съществени (посочете вярното):

А) справедливата стойност на всяка инвестиция в асоциирано предприятие, отчетена по метода на собствения капитал, ако има котирана пазарна цена;

Б) обобщена финансова информация за всяко асоциирано предприятие;

В) датата на одобряване на финансовия отчет на асоциираното предприятие;

Г) дали инвестицията е отчетена по метода на собствения капитал или по справедлива стойност.

**В - 5 т.** (МСФО 12, пар. 21)

**Въпрос 21**

При учредяването си през 2014 г. акционерно дружество е емитирало 40 000 обикновени акции с номинална стойност 1 лв. и премия от 20 ст. на акция. През 2017 г. са емитирани 60 000 обикновени акции с номинална стойност 1 лв. и премия от 25 ст. Пазарната лихва е 10 %. Понастоящем пазарната стойност на акциите е 1.50 лв. на акция. Стойността на собствения капитал, която се посочва в отчета за финансовото състояние на дружеството към 31.12.2017 г. в съответствие с МСФО, е:

А) 123 000 лв.;

Б) 100 000 лв.;

В) 138 000 лв.;

Г) 150 000 лв.

**А - 5 т.**  (МСС 32, пар. 11, 22 и 35)

**Въпрос 22**

Предприятие изгражда дълготраен актив по стопански начин. За финансиране на инвестицията усвоява банков кредит. Съгласно МСС 23 *Разходи по заеми* разходите за лихви по заема:

А) се признават в отчета за печалбата или загубата и другия всеобхватен доход като финансов разход в размер на текущо изплатените лихви или се капитализират в цената на придобиване на актива за целия период на погасяване на финансирането;

Б) се капитализират в цената на придобиване на актива за периода на изграждане на актива до въвеждането му в експлоатация;

В) се капитализират в цената на придобиване на актива за периода на изграждане на актива до извеждането му от експлоатация;

Г) се капитализират в цената на придобиване на актива за целия период на погасяване на финансирането.

**Б - 5 т.** (МСС 23, пар. 8, 17 и 22)

**Въпрос 23**

Съгласно МСС 23 *Разходи по заеми* разходите по заеми, които могат пряко да се отнесат към придобиването, строителството или производството на един отговарящ на условията актив и се капитализират като част от стойността на този актив, могат да включват:

А) лихви по банкови заеми, изчислени по метода на ефективния лихвен процент;

Б) финансови разходи по отношение на финансови лизинги, признати в съответствие с МСС 17 *Лизинг*;

В) курсови разлики, възникващи от заеми в чуждестранна валута, до степента, в която те се разглеждат като корекция на разходите за заеми;

Г) отговори А, Б и В са верни.

**Г - 5 т.** (МСС 23, пар. 6)

**Въпрос 24**

Предприятие, считано от 1 януари 2016 г., променя метода на изписване на материалните запаси при тяхното потребление от среднопретеглена стойност на метода първа входяща — първа изходяща (FIFO). Във връзка с прилагането на МСС 8 *Счетоводна политика, промени в счетоводните приблизителни оценки и грешки* при изготвянето на финансовия отчет за 2016 г. предприятието е трябвало (посочете вярното):

А) Ръководството на предприятието решава дали да прави преизчисления с обратна сила или не.

Б) Да приложи с обратна сила промяната, като коригира в отчета за финансовото състояние началното салдо на неразпределената печалба и другите сравнителни суми за предходния представен период – 2015 г.

В) Да оповести промяната, без да прави преизчисления на сравнителната информация за предходния период.

Г) Да признае единствено за в бъдеще – считано след 01.01.2016 г., ефекта от промяната на приблизителната счетоводна оценка.

**Б – 5 т.** (МСС 8, пар. 19, буква «б», пар. 22 и 35)

**Въпрос 25**

Съгласно МСС 21 *Ефекти от промените в обменните курсове* курсовите разлики, свързани с парична позиция, представляваща част от нетна инвестиция в чуждестранна дейност, се отчитат в индивидуалните финансови отчети като:

А) промяна на резерви;

Б) печалба или загуба за периода;

В) приходи или разходи за бъдещи периоди;

Г) друг всеобхватен доход.

**Б – 5 т.** (МСС 21, пар. 32)

**Въпрос 26**

Съгласно МСС 2 *Материални запаси* възможните способи за оценка и методи за изписване на материалните запаси са следните:

А) среднопретеглена стойност, първа входяща – първа изходяща стойност, стандартна себестойност, конкретна идентификация на разходите;

Б) стандартна себестойност, цени на дребно, конкретна идентификация на разходите, първа входяща – първа изходяща стойност, среднопретеглена стойност;

В) конкретна идентификация на разходите, среднопретеглена стойност, първа входяща – първа изходяща стойност;

Г) конкретна идентификация на разходите, първа входяща – първа изходяща стойност, стандартна себестойност.

**Б – 5 т.** (МСС 2, пар. 21, 23 и 25)

**Въпрос 27**

Дружество, прилагащо МСФО, е закупило самолет за 20 000 хил. лв. Очаква се той да бъде използван 10 години. Двигателят е с полезен живот 5 години, а хидравличната система на задвижване се сменя на всеки 3 години. Приблизителната стойност на двигателя е 5000 хил. лв., а на хидравличната система - 1500 хил. лв.

Самолетът ще бъде амортизиран чрез използване на линейния метод. Размерът на амортизацията за първата година е:

А) 2000 хил. лв.

Б) 1350 хил. лв.

В) 2850 хил. лв.

Г) 2650 хил. лв.

**В – 5 т.** (МСС 16, пар. 43)

**Въпрос 28**

Дружество А, което прилага МСФО, придобива дружество Б както следва: 10% на 28 септември 2017 г., 30% на 21 декември 2017 г. и достига контролиращо участие на 30 април 2018 г., закупувайки още 15% от неговите акции. Към 30 април 2018 г. за целите на отчитането на придобиването дружество А следва да /посочете вярното/:

А) оцени придобитите през 2017 г. капиталови участия по справедливата им стойност на съответната дата на закупуване и да отчете евентуална разлика до цената им на придобиване като разход/приход за периода на закупуване на съответното участие;

Б) преоцени придобитите през 2017 г. капиталови участия по справедливата им стойност към 30 април 2018 г. и да признае произтичащата печалба или загуба (ако има такава) в печалбата или загубата за 2018 г. или в друг всеобхватен доход, както е целесъобразно;

В) преоцени придобитите през 2017 г. капиталови участия по справедливата им стойност към 30 април 2018 г. и да признае произтичащата печалба или загуба (ако има такава) директно като резерв в капитала, който резерв се прехвърля в неразпределената печалба при продажба на дъщерното дружество;

Г) преоцени придобитите през 2017 г. капиталови участия по справедливата им стойност към 30 април 2018 г. и да признае произтичащата печалба или загуба (ако има такава) в другия всеобхватен доход и като резерв в капитала, който резерв се прехвърля в печалбата или загубата в периода на продажба на дъщерното дружество.

**Б – 5 т.** (МСФО 3, пар. 41 и 42)

**Въпрос 29**

Дружество, прилагащо МСФО, произвежда лети джанти за автомобили. То притежава пещ, чиято вътрешна облицовка се сменя всяка година и струва по 10 000 лв. Пещта е с електронно управление, за което дружеството е закупило допълнително специализиран инструмент на стойност 2000 лв. за дългосрочна употреба, който е предаден веднага на механика на цеха за употреба. Едновременно с монтирането на вътрешната облицовка тази година са вложени в ремонта на пещта допълнителни 7000 лв., като се счита, че този ремонт ще увеличи производителността на пещта с 15%. При прегледа на документите оперативният счетоводител е обсъдил с финансовия директор следните възможни решения. Посочете вярното:

А) Увеличава се стойността на пещта със 17 000 лв. и се изписва на разход вложеният в употреба инструмент за 2000 лв.

Б) Увеличава се стойността на пещта със 7000 лв., изписва се на разход облицовката за

10 000 лв. и се признава като самостоятелен дълготраен актив инструментът за 2000 лв.

В) Увеличава се стойността на пещта със 7000 лв., изписва се на разход облицовката за

10 000 лв. и се изписва на разход инструментът за 2000 лв.

Г) Всички направени разходи се признават в текущия резултат.

**Б – 5 т.** (МСС 16, пар. 6, 7, 8)

**Въпрос 30**

На 01.01.2017 г. дружество, прилагащо МСФО, наема по договор за оперативен лизинг административна сграда за срок от 20 години. Полезният живот на сградата към датата на сключване на договора е оценен на 50 години. Уговореният годишен наем на сградата е в размер на 120 хил. лв. и е платим към 31.12 всяка година. Тъй като сградата се нуждае от ремонт, лизингодателят се съгласява да предостави гратисен период от 3 години, през които лизингополучателят няма да дължи наем за използването на сградата. За 2017 г. дружеството следва да признае във финансовия си отчет разходи за наем на сградата по договора в размер на:

А) 0 лв.

Б) 120 хил. лв.

В) 102 хил. лв.

Г) 105 600 лв.

**В - 5 т.** (ПКР 15, пар. 5)

**Въпрос 31**

На 29.12.20Х0 г. (дата на търгуване) дружество A сключва обичаен (стандартизиран) договор за покупка на финансов актив (акция) по справедливата му стойност в размер на 500 лв. Договорът ще бъде уреден на 05.01.20Х1 г. (дата на уреждане). Справедливата стойност на инструмента към 31.12.20Х0 г. възлиза на 505 лв. Активът е закупен с цел реализиране на краткосрочни печалби от промените в стойността на инструмента. Промяната на справедливата стойност на инструмента за периода от 29.12.20Х0 г. до 31.12.20Х1 г. съгласно МСФО 9 *Финансови инструменти*:

А) се отчита в печалбата или загубата за периода или в друг всеобхватен доход, независимо дали дружеството прилага счетоводно отчитане на база датата на търгуване или счетоводно отчитане на база датата на уреждане за своите обичайни покупки на финансови активи;

Б) не подлежи на счетоводно отчитане, независимо дали дружеството прилага счетоводно отчитане на база датата на търгуване или на база датата на уреждане за своите обичайни покупки на финансови активи;

В) се отчита в печалбата или загубата за периода, но само когато дружеството прилага счетоводно отчитане на база датата на търгуване за своите обичайни покупки на финансови активи;

Г) се отчита в печалбата или загубата за периода, но само когато дружеството прилага счетоводно отчитане на база датата на уреждане за своите обичайни покупки на финансови активи.

**А – 5 т.** (МСФО 9, пар. Б3.1.5, Б3.1.6 и пар. 5.7.4)

**Въпрос 32**

Дружество А изгражда отговарящ на условията актив от февруари 20ХХ г. Към 31.12.20ХХ г. изграждането на актива все още не е приключило и балансовата стойност на актива преди капитализиране на полагащи се разходи за лихви е 10 000 лв. Разходите за лихви, които следва да бъдат капитализирани към 31.12.20ХХ г. съгласно изискванията на МСФО, са в размер на 4000 лв. Към 31.12.20ХХ г. ръководството прави анализ на възстановимата стойност на този актив и определя възстановима стойност в размер на 12 000 лв.

Кой е верният отговор:

А) ръководството следва да капитализира в стойността на актива 2000 лв. от разходите за лихви, а останалите 2000 лв. следва да се признаят като текущ разход;

Б) ръководството следва да капитализира в стойността на актива 4000 лв. разходи за лихви и да отчете 2000 лв. разходи за обезценка;

В) ръководството следва да капитализира в стойността на актива 2000 лв. разходи за лихви през 20ХХ г., останалите 2000 лв. следва да се признаят като текущ разход и могат да бъдат капитализирани в стойността на актива в следващите периоди, ако възстановимата стойност на актива стане по-висока от неговата балансова стойност;

Г) капитализирането на разходи за лихви в стойността на отговарящ на условията актив е въпрос на счетоводна политика.

**Б – 5 т.** (МСС 23, пар. 16)

**Въпрос 33**

Според МСФО 10 *Консолидирани финансови отчети* инвеститорът контролира предприятието, в което е инвестирано, когато:

А) само е изложен на, или има права върху, променлива възвръщаемост от неговото участие в предприятието, в което е инвестирано;

Б) има само възможност да окаже въздействие върху тази възвръщаемост посредством своите правомощия върху предприятието, в което е инвестирано

В) не е изложен на, или няма права върху, променливата възвръщаемост от неговото участие в предприятието, в което е инвестирано, но има възможност да окаже въздействие върху тази възвръщаемост посредством своите правомощия върху предприятието, в което е инвестирано;

Г) е изложен на, или има права върху, променливата възвръщаемост от неговото участие в предприятието, в което е инвестирано, и има възможност да окаже въздействие върху тази възвръщаемост посредством своите правомощия върху предприятието, в което е инвестирано.

**Г - 5 т.** (МСФО 10, пар. 6)

**Въпрос 34**

Дружество, прилагащо МСФО, е направило обезценка на нетекущ актив към 31.12.2015 г., като е признало загуба от обезценка в размер на 10 хил. лв. Към 31.12.2016 г. същият актив е класифициран като държан за продажба и е обезценен, като е призната загуба в размер на 20 хил. лв. Към 31.12.2017 г. е установено, че неговата справедлива стойност, намалена с разходите за продажба, превишава с 50 хил. лв. балансовата му стойност. Как е следвало да отрази възстановяването на загубата от обезценка дружеството към 31.12.2017 г. съгласно МСФО 5 *Нетекущи активи, държани за продажба и преустановени дейности*:

А) Признаване на печалба от възстановена загуба от обезценка в размер на 50 хил. лв.

Б) Признаване на печалба от възстановена загуба от обезценка в размер на 30 хил.лв.

В) Признаване на печалба от възстановена загуба от обезценка в размер на 20 хил. лв.

Г) Признаване на печалба от възстановена загуба от обезценка в размер на 10 хил. лв.

**Б - 5 т.** (МСФО 5, пар. 21)

**Въпрос 35**

През 2017 г. дружество „А“, прилагащо МСФО, започва да изгражда по стопански начин складово помещение (имот 1), което дружеството възнамерява да отдава под наем на свой основен доставчик във връзка с оптимизирането на процеса на доставките. Към 31.12.2017 г. строежът на сградата все още не е завършен. Същевременно на 30.12.2017 г. дружеството закупува земя (имот 2) за неопределено бъдещо използване. В годишния финансов отчет към 31.12.2017 г. дружество „А“ класифицира като инвестиционен имот:

А) Само имот 1, но не и имот 2

Б) Само имот 2, но не и имот 1

В) И двата имота

Г) Нито един от двата имота

**В – 5 т.** (МСС 40, пар. 5 и 8)

**Въпрос 36**

Според препоръчителния метод в МСС 20 *Счетоводно отчитане на безвъзмездни средства, предоставени от държавата и оповестяване на държавна помощ* даренията /безвъзмездните средства, предоставени от държавата/, получени под формата на прехвърляне на непарични активи, се оценяват:

а) полученият актив и размерът на безвъзмездните средства, предоставени от държавата, се отчитат по справедливата им стойност;

б) полученият актив и размерът на безвъзмездните средства, предоставени от държавата, се отчитат по стойността, предвидена в договора за прехвърляне на актива;

в) полученият актив се отчита по справедлива стойност, а размерът на безвъзмездните средства, предоставени от държавата - по тяхната договорена стойност. Разликата се отчита в текущата печалба или загуба;

г) полученият актив и размерът на безвъзмездните средства, предоставени от държавата, се отчитат по приблизителна оценка на ръководството на предприятието.

**А - 5 т.**  (МСС 20, пар. 23)

**Въпрос 37**

Дружество „А“, прилагащо МСФО, притежава производствена машина, използвана в основната му дейност. Полезният живот на актива е определен от ръководството на 12 години. На всяка 3-та година машината се спира и се подменя един от основните й агрегати. Цената на придобиване на агрегата е значителна по отношение на общата стойност на актива. Общата стойност на машината се амортизира за 12 години, съобразно приетия полезен живот. На всяка 3-та година при подмяната на основния агрегат цялата стойност на новия агрегат се отчита на разход в печалби и загуби.

Кое от следните твърдения е вярно:

А) Предприетият от дружеството подход за отчитане подмяната на основния агрегат е в съответствие с изискванията на МСС 16 Имоти, машини и съоръжения. Прилагането на компонентния подход при отчитането на машини и съоръжения е възможност, предоставена от МСС 16, и е избор на счетоводна политика, която следва да се прилага последователно.

Б) Дружеството следва да начислява провизия за подмяната на основния агрегат съобразно предвидения срок и в момента на подмяната на агрегата плащането за новия агрегат да бъде отчитано срещу начислената провизия.

В) Дружеството следва да отчита основния агрегат като отделен компонент на актива, който да бъде амортизиран за определения му полезен живот, в случая за 3 години.

Г) При подмяна на основния агрегат дружеството не следва да отписва суми от стойността на актива, а следва да прибави стойността на новия компонент към стойността на актива.

**В – 5 т.** (МСС 16, пар. 43)

**Въпрос 38**

Кое от посоченото следва да се включва в пояснителните приложения към финансовите отчети в съответствие с МСФО:

А) Декларация за съответствие с МСФО.

Б) Информация относно целите, политиката и процесите на управление на капитала на дружеството.

В) Информация относно инвестиционните и финансовите операции, при които не се изисква използване на парични средства и парични еквиваленти.

Г) Всички посочени по-горе следва да се включат в пояснителните приложения към финансовите отчети, изготвени в съответствие с МСФО.

**Г – 5 т.** (МСС 1, пар. 16, 134 и 135; МСС 7, пар. 43)

**Въпрос 39**

Според МСФО 13 Оценяване по справедлива стойност (посочете вярното):

А) оценяването по справедлива стойност не може да се извършва за група от активи и пасиви по никакъв начин;

Б) оценяването по справедлива стойност може да се извършва за конкретен актив или пасив, група от активи, група от пасиви или група от активи и пасиви;

В) оценяването по справедлива стойност може да се извършва за групи, но е допустимо само за активите;

Г) оценяването по справедлива стойност може да се извършва за групи, но е допустимо само за пасивите.

**Б - 5 т.** (МСФО 13, пар. 11 и 13)

**Въпрос 40**

Кое от следните действия при възстановяване на загуба от обезценка на активи не е разрешено според МСС 36 *Обезценка на активи*:

А) увеличаване стойността на актива, но не повече от балансовата му стойност такава, каквато би била, ако не е била призната загуба от обезценка, след приспадане на амортизацията;

Б) възстановяването на загуба от обезценка се признава в печалбата или загубата за периода, освен ако активът се отчита по преоценена стойност;

В) разпределение на възстановената сума от обезценка на единица, генерираща парични потоци, към активите на единицата включително и за положителната репутация, отнасяща се към единицата;

Г) коригиране на амортизационния разход на актива след възстановена загуба от обезценка.

**В - 10 т.** (МСС 36, пар. 117, 119, 121, 122 и 124)

**Въпрос 41**

100 % от капитала на предприятие Х е собственост на предприятие У. Предприятие Х участва в дружество по Закона за задълженията и договорите (ДЗЗД) съвместно с предприятие Z, като контролът е споделен по 50 %. Във връзка с участието на ДЗЗД при изпълнението на голяма обществена поръчка за строителство Х е поел гаранция за добро изпълнение в размер на 1 000 000 лв. Х притежава вземане, възникнало преди две години, от предприятие У на стойност 500 000 лв., което е обезценено напълно към края на отчетния период. Съгласно МСС 24 *Оповестяване на свързани лица* във финансовия си отчет Х следва да оповести:

А) Поета гаранция към ДЗЗД – 1 000 000 лв.;

Вземане от У стойност 500 000 лв.

обезценка (500 000) лв.

Общо 0

Б) Поета гаранция към свързани лица - 1 000 000 лв.

В) Не следва да се оповестяват сделки със свързани лица

Г) Вземане от свързани лица стойност 500 000 лв.

обезценка (500 000) лв.

Общо 0

**А – 10 т.** (МСС 24, пар. 18 и 21)

**Въпрос 42**

Предприятие, прилагащо МСФО, което е приело модела на справедливата стойност по отношение на инвестиционни имоти, е започнало изграждане на сграда, бъдещото предназначение на която е да се използва: 50 % за собствени нужди като офиси и магазини; 50 % за отдаване по оперативен лизинг. Частите от сградата са отделно разграничими. Към края на 2017 г. по отношение на сградата е направено следното: 1. Изработен е цялостен проект, за който са платени 200 хил. лв. 2. Извършен е груб строеж на стойност 5000 хил. лв. 3. Електро, отоплителни и други инсталации са завършени и са на стойност 2000 хил. лв. 4. Предплатени са средства, свързани с тържествата по откриване на обекта, в размер на 100 хил. лв. 5. Направена е оценка по справедлива стойност от независим оценител на сградата в процес на изграждане, която е приета от ръководството. Оценката е за 8000 хил лв.

С каква сума се включва сградата в процес на изграждане в отчета за финансовото състояние на предприятието за 2017 г.:

А) 7200 хил. лв.

Б) 7300 хил. лв.

В) 7600 хил. лв.

Г) 8000 хил. лв.

**В – 10 т.** (МСС 40, пар. 8, буква „д“, 10, 33 и 53А)

**Въпрос 43**

Дружество, прилагащо МСФО, закупува поточна линия за производство на сувенири. За покупката на поточната линия е заплатило 12 000 лв., а за доставката до цеха, където линията е инсталирана, 700 лв. Монтажът на поточната линия е отнел 10 дни на 2-ма работника, чието възнаграждение за периода на монтажа е общо 1000 лв. По време на тестването на поточната линия, доколкото са достигнати изискуемите показатели, са произведени 200 сувенира, като са направени допълнителни разходи за тестването на стойност 1000 лв. Произведените 200 сувенира са продадени на стойност 400 лв.

Цената на придобиване на поточната линия е определена на:

А) 13 700 лв.

Б) 14 700 лв.

В) 14 300 лв.

Г) 12 700 лв.

**В - 10 т.** (МСС 16, пар. 16, 17)

**Въпрос 44**

Как се представя съгласно МСС 1 *Представяне на финансови отчети* данъкът върху дохода, свързан с всеки отделен компонент на другия всеобхватен доход (посочете вярното):

А) Предприятието представя брутно статиите на другия всеобхватен доход и сумата на данъка върху дохода се посочва до представения компонент на другия всеобхватен доход, ако приходът/разходът е представен в извънредна позиция на отчета за печалбата или загубата и другия всеобхватен доход.

Б) Предприятието представя брутно статиите на другия всеобхватен доход, сумата на данъка върху дохода се посочва като една съвкупна сума и в пояснителните приложения се оповестява данъкът върху дохода, свързан с другия всеобхватен доход, без оглед на компонентите, които биха могли впоследствие да бъдат прекласифицирани в раздела на печалбата или загубата, и тези, които в последствие няма да бъдат прекласифицирани.

В) Предприятието не може да представи нетно статиите на другия всеобхватен доход – без свързания данъчен ефект, защото в самия отчет не може да няма статия за данъчния ефект.

Г) Предприятието може да представи нетно от свързания данъчен ефект, като в самия отчет посочи сумата по всяка статия нетно (без данъчния ефект), а в пояснителните приложения се оповестява данъкът върху дохода, свързан с всеки компонент на другия всеобхватен доход.

**Г - 10 т.**  (МСС 1, пар. 87, 90 и 91)

**Въпрос 45**

Предприятие – производител, е сключило договор на 02.05.2017 г. , според който ще продаде 1000 кг от неговата бъдеща реколта от овес на 20.10.2017 г. на друго предприятие на цена от 4 лв./кг. На 05.09.2017 г. производителят е прибрал своята реколта, като по отношение на тези 1000 кг овес са били налице следните данни: себестойност – 1 лв./кг; справедлива стойност в момента на прибиране на реколтата – 3.50 лв./кг; разходи за продажба до най-близкия и изгоден пазар - 0.50 лв./кг, представляващи разходи за наемане на пазарно място; 0.30 лв./кг лихви по изтеглен краткосрочен банков кредит, използван за финансиране на периода от прибиране до продажба на реколтата.

На каква стойност следва да оцени 1000 кг овес производителят в момента на прибиране на реколтата и какъв финансов резултат следва да отчете тогава според МСС 41 *Земеделие*:

А) 1000 лв. и печалба 0 лв.

Б) 2700 лв. и печалба 1700 лв.

В) 3000 лв. и печалба 2000 лв.

Г) 3500 лв. и печалба 2500 лв.

**В - 10 т.** (МСС 41, пар. 13, 16 и 5; МСС 23, пар. 5)

**Въпрос 46**

Дружество А придобива бизнес от дружество Б. Дружество А прилага напълно изискванията на МСФО 3 *Бизнес комбинации* за отчитането на придобития бизнес.

Активите и пасивите на придобития бизнес от дружество Б към датата на сделката

са следните:

|  |  |  |
| --- | --- | --- |
| *В лв.* | *Балансова стойност* | *Справедлива стойност* |
| Машини | 10 000 | 12 500 |
| Материални запаси | 3000 | 2500 |
| Вземания | 5000 | 4500 |
| Получени заеми | (10 000) | (10 500) |
| Вътрешно създадена и регистрирана търговска марка | - | 4000 |
| Общо | 8000 | 13 000 |

За да защити конкурентното си положение, дружество А не планира активно да използва търговската марка, придобита като част от бизнес комбинацията. За придобиването на бизнеса дружество А заплаща на дружество Б възнаграждение в размер на 12 000 лв.

В резултат на сделката дружество А следва да отчете:

А) репутация в размер на 4000 лв.

Б) репутация в размер на 0 лв.

В) печалба в размер на 1000 лв.

Г) репутация в размер на 3000 лв.

**В – 10** **т.** (МСФО 3, пар. 32 и Б11, пар. 13 и Б43)

**Въпрос 47**

Предприятие „МММ“ подписва на 01.03.2017 г. договор с клиент за продажба на оборудване на цена 80 000 лв., платени веднага при подписване. Доставката на оборудването трябва да се извърши след 2 години – на 01.03.2019 г. Клиентът би платил за същото оборудване 100 000 лв., ако плащането се направи на датата на доставката. Приемете, че към датата на договора, на базата на кредитния риск на предприятието, подходящият лихвен процент при отделна сделка между предприятието и клиента би била 6%.

Как се отчитат тази сделка и признатите приходи според МСФО 15 *Приходи от договори с клиенти:*

|  |  |  |  |  |
| --- | --- | --- | --- | --- |
|  | **Подписване** | **Година 1**  01.03.2017-28.02.2018 | **Година 2**  01.03.2018-28.02.2019 | **Доставка**  01.03.2019 г. |
| А) | Дт Парични средства  80 000  Дт Актив по договор  20 000  Кт Задължение по договор 100 000 | Дт Лихвен разход  10 000  Кт Актив по договор 10 000 | Дт Лихвен разход  10 000  Кт Актив по договор 10 000 | Дт Задължение по договор 100 000  Кт Приходи 100 000 |
| Б) | Дт Парични средства  80 000  Кт Задължение по договор 80 000 | Дт Лихвен разход  10 000  Кт Задължение по договор 10 000 | Дт Лихвен разход  10 000  Кт Задължение по договор 10 000 | Дт Задължение по договор 100 000  Кт Приходи 100 000 |
| В) | Дт Парични средства  80 000  Кт Задължение по договор 80 000 | - | - | Дт Задължение по договор 80 000  Кт Приходи 80 000 |
| Г) | Дт Парични средства  80 000  Кт Задължение по договор 80 000 | Дт Лихвен разход 4800  Кт Задължение по договор 4800 | Дт Лихвен разход 5088  Кт Задължение по договор 5088 | Дт Задължение по договор 89 888  Кт Приходи 89 888 |

**Г - 10 т.**  (МСФО 15, пар. 60-65)

**Въпрос 48**

Предприятие А държи портфейл от конвертируеми облигации. Предприятието се старае да реализира максимална доходност на портфейла и едновременно с това да покрива ежедневните си нужди от ликвидност. Тази цел се постига както чрез събиране на договорните парични потоци, така и чрез продажби на активи от портфейла.

Съгласно изискванията на МСФО 9 *Финансови инструменти* инструментите в портфейла се отчитат:

А) по амортизирана стойност

Б) по справедлива стойност през друг всеобхватен доход

В) по справедлива стойност през печалбата или загубата

Г) по амортизирана стойност или по справедлива стойност през печалбата или загубата, ако това ще елиминира или намали значително несъответствие от оценяване

**В - 10 т.** (МСФО 9, пар. 4.1.4 във връзка с пар. Б4.1.14)

**Въпрос 49**

На 15.12.20Х0 г. предприятие А с функционална валута български лев (BGN) придобива капиталов инструмент на предприятие Б, който се търгува единствено на фондовата борса в Ню Йорк, за справедливата му стойност от 1000 щатски долара (USD). Предприятието е избрало да представя в друг всеобхватен доход последващите промени в справедливата стойност на инструмента.

Валутният курс към датата на придобиването на инструмента е 1.5 BGN за 1 USD. Към 31.12.20Х0 г. пазарната цена на инструмента възлиза на 800 USD. Спадът в стойността на инструмента се очаква да е постоянен. Валутният курс към 31.12.20Х0 г е 1.4 BGN за 1 USD. Средният валутен курс за периода 15.12.20Х0 – 31.12.20Х0 е 1.45 BGN за 1 USD.

Към 31.12.20Х0 г. съгласно изискванията на МСФО 9 *Финансови инструменти* във връзка с инструмента предприятието ще признае:

А) загуба в печалбата или загубата в размер на 80 лв. и намаление на другия всеобхватен доход в размер на 300 лв.

Б) загуба в печалбата или загубата в размер на 380 лв.

В) намаление на другия всеобхватен доход в размер на 380 лв.

Г) загуба в печалбата или загубата в размер на 290 лв. и намаление на другия всеобхватен доход в размер на 90 лв.

**В - 10 т.** (МСФО 9, пар. Б.5.7.3)

**Въпрос 50**

Функционалната валута на компанията майка М е щатски долар, а на дъщерното предприятие е български лев. На 30.11.20Х6 г. компанията майка отпуска краткосрочен безлихвен заем за 60 000 лв. със срок на погасяване до шест месеца на дъщерното предприятие Д, като се очаква дъщерното предприятие Д да го погаси в рамките на уговорения срок и да продължи да бъде дъщерно предприятие в обозримо бъдеще. Обменният курс на датата на отпускане на заема е 1 щатски долар = 2 лв. Към 31.12.20Х6 г. обменният курс е 1 щатски долар = 2.50 лв.

Какъв е ефектът върху консолидирания отчет за печалбата или загубата на групата и върху другия всеобхватен доход за финансовата 20Х6 г. съгласно МСФО:

А) няма ефект върху консолидирания отчет за печалбата или загубата на групата; отчитане на печалба от валутни курсови разлики за сумата от 6000 щатски долара в другия всеобхватен доход.

Б) няма ефект върху консолидирания отчет за печалбата или загубата на групата; отчитане на загуба от валутни курсови разлики за сумата от 6000 щатски долара в другия всеобхватен доход.

В) отчитане на печалба от валутни курсови разлики за сумата от 6000 щатски долара в консолидирания отчет за печалбата или загубата на групата; няма ефект върху другия всеобхватен доход.

Г) отчитане на загуба от валутни курсови разлики за сумата от 6000 щатски долара в консолидирания отчет за печалбата или загубата на групата; няма ефект върху другия всеобхватен доход.

**Г – 10 т.** (МСС 21, пар. 45)

**Въпрос 51**

Дружество за търговия с дрехи внос от Германия и Молдова създава своя интернет страница, съдържаща платформа за онлайн продажби с възможност за плащане. Първоначалните разходи по създаване на страницата в размер на 1550 лв. са били отчетени като разход в предходния отчетен период, защото предприятието е планирало да създаде интернет страница само за промоция и реклама на неговите стоки. В текущия период са направени допълнителни разходи за въвеждане на платформата за онлайн продажби и електронно разплащане на закупената стока в размер на 1200 лв., разходи за обучение на отдела по онлайн продажби 750 лв. и разходи за реклама на интернет страницата в медиите 250 лв.

Ще признае ли предприятието нематериален актив по смисъла на МСС 38 *Нематериални активи* и ако да – на каква стойност:

А) няма да признае нематериален актив

Б) да, за 1200 лв.

В) да, за 1950 лв.

Г) да, за 2750 лв.

**Б – 10 т.** (ПКР 32, пар. 8 и 9, буква „б“, последно изречение; МСС 38, пар. 67, 71)

**Въпрос 52**

Предприятие „Мишел” произвежда модули за осветителни тела, като разполага с два производствени цеха - „А” и „В”. „А” произвежда обикновени електрически крушки с нажежаема жичка, а „В” - крайното изделие, част от което са и крушките от цех „А”. Капацитетът на „А” е 100 000 бр. изделия за месец, като 80 000 бр. се продават самостоятелно по 1 лв./ел. крушка, а 20 000 бр. се използват за нуждите на цех „В”. Активите и пасивите, с които разполага „Мишел”, са следните (в лв.):

|  |  |  |  |
| --- | --- | --- | --- |
| **Активи/пасиви**  **в цех „А”** | **Балансова стойност** | **Активи/пасиви**  **в цех „В”** | **Балансова стойност** |
| Машина Y за производство на стъклен модул | 10 000 | Лиценз за производство на осв. модули | 20 000 |
| Лиценз за производство на ел. крушки | 5000 | Поточна линия за производство на осв. модули | 180 000 |
| Поточна линия за производство на ел. крушки | 18 000 | Търговска марка на крайното произвеждано изделие | 9000 |
| Задължения за заплати и осигуровки на работниците в цех „А” | (50 000) | Задължения за заплати и осигуровки на работниците в цех „В” | (80 000) |

Възстановимата стойност на нетните активи на цех „А” е 38 000 лв., а на цех „В” 203 000 лв.

Поради забрана за продажба на обикновените електрически крушки в целия Европейски съюз се оказва, че продукцията на цех „А” вече няма пазар, на който да се продава (извън ЕС се използват основно енергоспестяващи крушки). Затова предприятието сключва дългосрочен договор с турска фирма за продажби на осветителните модули, а 100 % от производството на цех „А” започва да се използва в цех „В”.

Да се определи загубата от обезценка на цех „А” според МСС 36 *Обезценка на активи*.

А) 0 лв., защото цех „А” вече не продава на външен пазар и не е единица, генерираща парични потоци. Такава единица е цех „В” и „А” вече е част от нея.

Б) 0 лв., защото балансовата стойност е 33 000 лв. и е по-ниска от възстановимата й стойност

В) 1000 лв.

Г) 45 000 лв.

**А – 10 т.** (МСС 36, пар.70 и 71)

**Въпрос 53**

Завод за производство на дървени модули, прилагащ МСФО, произвежда продукция при нормален капацитет 4000 ед. за модул 1 и 4000 ед. за модул 2. Производството се извършва въз основа на поръчки от клиенти по договорени продажни цени. Данните за производството и реализацията на продукцията през 2017 г. са следните:

**Данни за 2017 г.** **Модул 1 Модул 2**

Произведени единици през 2017 г. 2000 5000

Преки разходи (лв.) 6000 6000

Променливи общопроизводствени разходи (лв.) 2000 2000

Постоянни общопроизводствени разходи (лв.) 2000 2000

Продадена готова продукция (ед.) 1600 4200

Готова продукция към 31.12.2017 г. (ед.) 400 800

Договорена продажна цена на единица

продукция към 31.12.2017 г. (лв.) 3 5

Няма незавършено производство към 31.12.2017 г.

Стойността на готовата продукция на склад към 31.12.2017 г. съгласно всички приложими изисквания на МСС 2 *Материални запаси* е както следва:

А) 2800 лв.

Б) 3400 лв.

В) 3480 лв.

Г) 3600 лв.

**А – 10 т.** (МСС 2, пар. 9, 13, 31)

**Въпрос 54**

Дружество „А“ осъществява две дейности - производство на продукт Х и производство на продукт У. Производството на двата продукта се извършва от физически обособени производствени активи. Ръководството следи отделно финансовите резултати от двете производства. Дружеството изготвя финансов отчет към 31.12.20Х1 г. на база МСФО.

През м. декември 20Х1 г. е взето решение за прекратяване на дейността, свързана с производството на продукт Х, като преди фактическото прекратяване дружеството следва да изпълни поетите договорни ангажименти към своите клиенти, което се очаква да приключи през м. август 20Х2 г.

Кое от следните твърдения е вярно:

А) Дружеството следва да представи във финансовия отчет към 31.12.20Х1 г. дейността, свързана с производството на продукта Х, като прекратена дейност, тъй като формалното решение за прекратяване на дейността е взето преди 31.12.20Х1 г.

Б) Дружеството следва да представи във финансовия отчет към 31.12.20Х1 г. дейността, свързана с производството на продукта Х, като прекратена дейност, тъй като формалното решение за прекратяване на дейността е взето преди 31.12.20Х1 г., но само ако дружеството възнамерява да се освободи от свързаните с производството активи чрез продажба.

В) Дружеството не следва да представя във финансовия отчет към 31.12.20Х1 г. дейността, свързана с производството на продукт Х, като прекратена дейност.

Г) Ръководството следва да приеме счетоводна политика за представяне на преустановена дейност, която да прилага последователно при изготвянето на финансовите отчети – представяне на преустановената дейност от момента на вземане на формално решение за това, или от момента на фактическото преустановяване на дейността.

**В – 10 т.** (МСФО 5, пар. 7 и 8, Допълнение А, определение за преустановена дейност)

**Въпрос 55**

Предприятие „М“ ЕАД, прилагащо МСФО, има две дъщерни предприятия: „Д-1“ и „Д-2“, във всяко от които има по 100% от правата на глас. Г-н Цанев притежава 100% от правата на глас в предприятие „М“ ЕАД. Г-н Цанев решава да направи реорганизация на групата предприятия, като апортира 100% от своите акции от „М“ ЕАД в новосъздадено предприятие „Н“ ЕАД (прилагащо МСФО), където той отново има 100% от акциите. След подаване на необходимите документи за апорта в търговския регистър са назначени вещи лица, които оценяват 100% от акциите на г-н Цанев в „М“ на 5200 хил. лв. към датата на апорта. Към същата дата е налична следната информация от индивидуалния и консолидирания финансов отчет на „М“ по МСФО:

Отчет за финансовото състояние

|  |  |  |  |  |
| --- | --- | --- | --- | --- |
| *В хиляди лева* |  | Индивидуален |  | Консолидиран |
| **Активи** |  |  |  |  |
| Нематериални активи |  | 300 |  | 3300 |
| Дълготрайни материални активи |  | 1000 |  | 2000 |
| Инвестиции в дъщерни предприятия |  | 2000 |  | - |
| Общо нетекущи активи: |  | 3300 |  | 5300 |
|  |  |  |  |  |
| Вземания |  | 500 |  | 800 |
| Парични еквиваленти |  | 200 |  | 400 |
| Общо текущи активи: |  | 700 |  | 1200 |
| Общо активи: |  | 4000 |  | 6500 |
|  |  |  |  |  |
| **Собствен капитал** |  |  |  |  |
| Регистриран капитал |  | 3000 |  | 3000 |
| Резерви |  | 500 |  | 2900 |
| Общо собствен капитал: |  | 3500 |  | 5900 |
|  |  |  |  |  |
| **Пасиви** |  |  |  |  |
| Задължения към доставчици |  | 500 |  | 600 |
| Общо пасиви: |  | 500 |  | 600 |
| Общо пасиви и собствен капитал: |  | 4000 |  | 6500 |

По каква стойност „Н“ ще признае първоначално инвестицията си в „М“ в резултат на апорта, като се има пред вид, че „Н“ отчита инвестициите си в дъщерни предприятия по цена на придобиване:

А) 5200 хил. лв.

Б) 5900 хил. лв.

В) 3500 хил. лв.

Г) „Н“ има право на избор на счетоводна политика да избере да признае първоначално тази инвестиция по 5200 хил. лв. или по 5900 хил. лв.

**В - 10 т.**  (МСС 27, пар. 13 и14)

**Въпрос 56**

Предприятие „Софтранспорт“ АД изготвя своите финансови отчети според изискванията на МСС. Основната дейност на предприятието е отдаване под наем на превозни средства и продажбата им след определен период. Според утвърдения бизнес модел на „Софтранспорт“ предприятието купува нови превозни средства с цел да ги отдава под наем за 3- годишен период и след това да ги продава. На 01.12.2017 г. изтича 3- годишния период на отдаване под наем на клиент за автомобил, собственост на предприятието, и автомобилът е продаден на 29.12.2017 г.

Как е трябвало да се отрази това във финансовия отчет на „Софтранспорт“ за 2017 г.:

А) Предприятието има право да приложи преценка и да избере счетоводна политика; това е неуреден въпрос и може да се третира като брутен приход от продажба или като друг приход/разход, нетно от балансовата стойност.

Б) Автомобилът се прехвърля в материални запаси по балансовата му стойност на 01.12.2017 г., а постъпленията от продажба се представят като приходи от оперативна дейност.

В) Автомобилът се прехвърля в нетекущи активи, държани за продажба (МСФО 5), по по-ниската от балансовата му стойност на 01.12.2017 г. и справедливата му стойност, намалена с разходите за продажба. Евентуалната разлика се отчита в други приходи или други разходи.

Г) Автомобилът не се прехвърля, а при продажбата се отчита нетен резултат (продажна цена минус балансова стойност) или като други приходи, или като други разходи.

**Б – 10** т. (МСС 16, пар. 68А)

**Въпрос 57**

Дружество „А“ АД придобива машина на 01.07.20Х8 г. в замяна на парично възнаграждение в размер на справедливата стойност на 10 000 броя собствени акции на дружество „А“ АД. Задължението е уредено на 14.07.20Х8 г. Цената на акциите на дружество „А“ АД е 15 лв./бр. на 01.07.20Х8 г. и 20 лв./бр. на 14.07.20Х8 г. Справедливата стойност на машината е 160 000 лв., както на 01.07.20Х8 г., така и на 14.07.20Х8 г.

Кое от следните твърдения е вярно съгласно МСФО 2 *Плащане на базата на акции*:

А) Дружество „А“ АД първоначално признава машината за 150 000 лв.

Б) Дружество „А“ АД първоначално признава машината за 160 000 лв.

В) Дружество „А“ АД признава увеличение на капитала в размер на 200 000 лв.

Г) Дружество „А“ АД преоценява машината до 200 000 лв. на 14.07.20Х8 г.

**А – 10 т.** (МСФО 2, пар.30 и 33)

**Въпрос 58**

Във финансовия си отчет към 31.12.20Х1 г. публично търгувана компания е обезценила репутация до 1200 хил. лв., като е признала загуба от обезценка от 5 хил. лв. Към 30.06.20Х2 г. предприятието е представило междинен финансов отчет, в който репутацията е била обезценена с още 30 хил. лв. В крайния отчет към 31.12.20Х2 г. обаче същото е установило, че реалната обезценка на репутацията за календарната година е нула, а не 30 хил. лв. и даже има увеличение в стойността на репутацията с 10 хил. лв. спрямо края на предходната година. По каква стойност ще представи репутацията в отчета за финансовото си състояние към 31.12.20Х2 г. предприятието според МСС:

А) 1170 хил. лв.

Б) 1200 хил. лв.

В) 1205 хил. лв.

Г) 1210 хил. лв.

**А – 10 т.**  (МСС 36, пар.124; КРМСФО 10, пар.7 и 8).

**Въпрос 59**

„Възход” АД притежава завод за производство на изделие „А“. На 05.10.2017 г. е подписан договор, според който „Изгрев“ АД придобива 100% от „Възход“ АД в бизнес комбинация. Плащането на сделката ще се осъществи на два етапа – 50 % на 30.12.2017 г. и 50 % на 20.01.2018 г. „Изгрев” АД ще продължи да използва завода по неговото предназначение, защото ще произвежда същото изделие. В договора е уговорено, че „Възход” АД ще продължи да експлоатира завода до приключване на производствения цикъл на изделие „А”, което ще стане на 12.12.2017 г. Коя е датата на придобиване съгласно МСФО 3 *Бизнес комбинации*:

А) 05.10.2017 г.

Б) 12.12.2017 г.

В) 30.12.2017 г.

Г) 20.01.2018 г.

**Б – 10 т.** (МСФО 3, пар..8 и 9)

**Въпрос 60**

Дружество, прилагащо МСФО произвежда кутии с инструменти за товарни автомобили. Кутиите с инструменти се боядисват в специални помещения, които изискват от дружеството да се спазват строги правила за безопасност, включително винаги да има отговорно лице по безопасност на място. Производственият процес е организиран така, че в края на всеки месец да не остават налични започнати, но не напълно завършени кутии с инструменти. Дружеството има производствена сграда и отделна сграда, в която се помещава административният, управленският персонал и лицата, отговорни за продажбите. През м. януари са произведени 4000 бр. изделия, като разходите за материали за производството на кутии с инструменти са на стойност 500 хил. лв., разходите за амортизация на машините за производство са 150 хил. лв., разходите за амортизация на сградата за производство са 250 хил. лв., разходите за амортизация на административната сграда са 100 хил. лв., разходите за заплати на работниците на машините са 300 хил. лв., разходите за заплати на отговорните лица, спазващш безопасността на производствения процес, са 100 хил. лв., разходите за заплати на управленския персонал са 200 хил. лв. Складовите разходи за съхранение на готовата продукция са 50 хил. лв. Каква е себестойността на произведените кутии с инструменти през м. януари:

А) 1200 хил. лв.

Б) 1300 хил. лв.

В) 1350 хил. лв.

Г) 1650 хил. лв.

**Б – 10 т.**  (МСС 2, пар. 12 и 16, буква „б“)